b'\n_START_ARTICLE_\nSald\xc5\xbeiosios ceratonijos lipai\n_START_PARAGRAPH_\nSald\xc5\xbeiosios ceratonijos lipai (angl. locust bean gum, LBG, carob gum, carob bean gum, carobin), E410\xc2\xa0\xe2\x80\x93 lipai, i\xc5\xa1skiriami i\xc5\xa1 sald\xc5\xbeiosios ceratonijos (Ceratonia siliqua) s\xc4\x97kl\xc5\xb3. Naudojami kaip maisto priedas (tir\xc5\xa1tiklis, stabilizatorius, standiklis, emulsiklis).\n_START_SECTION_\nSavyb\xc4\x97s\n_START_PARAGRAPH_\nChemin\xc4\x97 sud\xc4\x97tis pana\xc5\xa1i \xc4\xaf pupen\xc4\x97s sakus. Tai balti ar gelsvi milteliai, sudaryti i\xc5\xa1 did\xc5\xbeiamolekulio polisacharido, sudaryto i\xc5\xa1 galaktomanano\xc2\xa0\xe2\x80\x93 glikozidiniais ry\xc5\xa1iais sujungt\xc5\xb3 galaktoz\xc4\x97s ir manoz\xc4\x97s liekan\xc5\xb3 (apie 2000 liekan\xc5\xb3)._NEWLINE_I\xc5\xa1 trij\xc5\xb3 komerci\xc5\xa1kai pardavin\xc4\x97jam\xc5\xb3 galaktomanan\xc5\xb3 (ceratonijos, pupen\xc4\x97s ir cezalpinij\xc5\xb3 lipai) ceratonijos lipai turi ma\xc5\xbeiausia galaktoz\xc4\x97s (20%). Ceratonijos lipuose manoz\xc4\x97s ir galaktoz\xc4\x97s santykis yra 3,5:1, pupen\xc4\x97s lipuose\xc2\xa0\xe2\x80\x93 1,8:1 ir cezalpinij\xc5\xb3 lipuose\xc2\xa0\xe2\x80\x93 3,0:1_NEWLINE_Tirpsta vandenyje ir sudaro zol\xc4\xaf, kurio pH yra tarp 5,4 ir 7,0. \xc4\xaed\xc4\x97jus \xc5\xa1iek tiek natrio borato \xc5\xa1is zolis virsta geliu. V\xc4\x97siame vandenyje tirpsta pras\xc4\x8diau, nei pupen\xc4\x97s lipai. \xc5\xa0altame vandenyje netirpsta, tod\xc4\x97l tirpinamas kaitinant. Visi\xc5\xa1kai i\xc5\xa1tirpsta +85\xc2\xa0\xc2\xb0C temperat\xc5\xabroje._NEWLINE_Produktuose gerai i\xc5\xa1laiko \xc4\xafvairius skonius.\n_START_SECTION_\nPanaudojimas\n_START_PARAGRAPH_\nMaisto pramon\xc4\x97 naudojami kaip tir\xc5\xa1tiklis ir geliacijos priedas (angl. gelling agent)._NEWLINE_Milteliai i\xc5\xa1 sutrint\xc5\xb3 ank\xc5\xa1\xc4\x8di\xc5\xb3 yra sald\xc5\xabs, j\xc5\xb3 gardis pana\xc5\xa1us \xc4\xaf \xc5\xa1okolado. Naudojami maistui saldinti kaip \xc5\xa1okolado pakaitalas, kaip priedas gyvul\xc4\x97li\xc5\xb3 \xc4\x97dale._NEWLINE_Lipai apsaugo \xc5\xa1aldomus tirpalus nuo ledo kristal\xc5\xb3 susidarymo, nes sudaro gel\xc4\xaf. Tod\xc4\x97l naudojamas led\xc5\xb3 ir \xc4\xafvairi\xc5\xb3 \xc5\xa1aldyt\xc5\xb3 desert\xc5\xb3 (pvz., pienini\xc5\xb3), s\xc5\xabri\xc5\xb3, pada\xc5\xbe\xc5\xb3 gamyboje._NEWLINE_Taip pat naudojami kaip popieriaus gamyboje, tekstil\xc4\x97s gaminiams standinti, kosmetikos gaminiuose, kaip gard\xc5\xbeio stipriklis cigaret\xc4\x97se. Kaip priedas dedamas \xc4\xaf bat\xc5\xb3 tepal\xc4\x85 ir insekticidus. Tirpus vandenyje._NEWLINE_Ceratonij\xc5\xb3 lipai yra suderinami su kitais lipais ir tir\xc5\xa1tikliais (karageninu, agaru, ksantanu), kartu jie sudaro tvirtesnius ir elastingesnius gelius.\n_START_SECTION_\nGavyba\n_START_PARAGRAPH_\nEkstrahuojamas i\xc5\xa1 sald\xc5\xbeiosios ceratonijos, augan\xc4\x8dios daugiausia Vidur\xc5\xbeemio regione, s\xc4\x97kl\xc5\xb3. S\xc4\x97kloje luobel\xc4\x97 u\xc5\xbeima 30\xe2\x80\x9333% mas\xc4\x97s, endospermas 42\xe2\x80\x9346%, gemalas\xc2\xa0\xe2\x80\x93 23\xe2\x80\x9325%. S\xc4\x97klos br\xc4\x99sta ilgose ank\xc5\xa1tyse, kurios b\xc5\xabna smulkinamos, kad eit\xc5\xb3 s\xc4\x97klas atskirti nuo mink\xc5\xa1timo. S\xc4\x97kl\xc5\xb3 luobel\xc4\x97s atskiriamos apdorojus r\xc5\xabg\xc5\xa1timi. S\xc4\x97klos be luobeli\xc5\xb3 perskeliamos ir malamos lengvai spaud\xc5\xbeiant. Tuomet trap\xc5\xabs gemalai sutrupa, o tvirtesnis endospermas lieka sveikas. Gemal\xc5\xb3 kruopos nusijojamos, o atskirti endospermai sumalami, taip gaunant sald\xc5\xbeiosios ceratonijos lip\xc5\xb3 miltelius.'